Seletuskiri siseministri käskkirja „Siseministri 12. jaanuari 2026. a käskkirjaga nr 1-3/1 kinnitatud „Siseministeeriumi valitsemisala 2026. aasta riigieelarve liigenduse kinnitamine“ muutmine“ juurde
Riigieelarve seadus § 31 lõike 2 kohaselt liigendab minister riigieelarves märgitud ministeeriumi valitsemisala vahendid administratiivselt ja majandusliku sisu järgi valitsemisala eelarves vähemalt eelarveklassifikaatori kohaselt kehtestatud kohustuslikus planeerimisdetailsuses. Sealjuures lähtub minister Vabariigi Valitsuse otsusest, millega liigendatakse riigieelarves märgitud ministeeriumi valitsemisala investeeringud kinnisasjadesse objektide kaupa.
Riigieelarve seaduse § 56 lõike 22 kohaselt on ministril õigus muuta riigieelarvega kindlaks määratud ministeeriumi valitsemisala piirmääraga vahendite riigiasutuste või nende gruppide eelarve liigendust ja programmi tegevuse majandusliku sisu detailset liigendust, ületamata riigieelarves sätestatud ulatust ja tingimusi.
Riigieelarve seaduse § 56 lõike 24 kohaselt teavitab ministeerium Riigikogu rahanduskomisjoni tehtud eelarvemuudatustest ja nende põhjendustest.
Riigieelarve koostamise ajal ei ole ministeeriumi valitsemisala kõik tulevased vajadused veel täielikult määratletud ning mitmed otsused on ettevalmistamisel. Eelarveaasta jooksul täpsustuvad asjaolud, ilmnevad täiendavad vajadused ning võetakse vastu uusi otsuseid, millest tulenevalt võib tekkida põhjendatud vajadus muuta riigieelarvega kehtestatut, et tagada eelarve kooskõla tegeliku olukorra ja õiguslike kohustustega.
Siseministeeriumi valitsemisalas on tekkinud vajadus muuta 2026. aastaks riigieelarves valitsemisalale ette nähtud ning ministri poolt liigendatud piirmääraga vahendite eelarvet. Muudatusi on tehtud nii programmitegevuste vahel ühe tulemusvaldkonna sees kui ka asutuste ja majandusliku sisu lõikes.
Käesoleva liigendusega lisatakse eelarvesse juunikuus ministri poolt otsustatud eelarvemuudatused, 2026. aasta lisaeelarve ja VV reservidest saadud vahendite (ILVES) liigendus.
Ministri otsustatud muudatused:

Politsei- ja Piirivalveameti eelarvest on SMIT eelarvesse üleantud Sisekaitseakadeemia kadettide täiendavate raadiosaatjate ja täiendavate töökohtade ning projektidega seonduv arvutitöökoha eelarve. Nimetatud muudatusega kaasneb ka kulude ümberjaotumine programmi tegevuste vahel.  Lisaks on asutused teinud muudatusi enda siseselt, mis muudab kulude majanduslikku sisu ja programmi tegevuste eelarvet.

Kokkuvõtvalt, suuremad muudatused on programmi tegevustes:
	1) Vähenenud on eelarve maht järgmistes programmi tegevustes:
· Avaliku korra tagamine,
· Süüteomenetlus,
· Raske ja organiseeritud kuritegevuse vastane võitlus,
· Piirihaldus,
· Isikute tõsikindel tuvastamine ja dokumentide väljaandmine.
2) Suurenenud on eelarve maht programmi tegevuses „IT teenuste osutamine“.



Lisaeelarve liigendamisel on aluseks riigi 2026. aasta lisaeelarve seadus koos seletuskirjaga.

Reservi liigendamisel on aluseks rahandusministri 02.06.2026 käskkiri nr 43 ja käskkirja aluseks olev siseministri taotlus koos seletuskirjaga.

